|  |  |
| --- | --- |
| Številka: | 024-7/2022-3340-31 |
| Datum: | 07. 03. 2023 |

**Zadeva: Zapisnik 2. seje Delovne skupine za trajni dialog z javnimi zavodi v kulturi**

**Pričetek seje:** 07.03.2023, ob 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Vesna Horžen
2. Natalija Polenec
3. Pavla Jarc
4. Goran Milovanović
5. Borut Batagelj
6. Jure Novak
7. Blaž Peršin
8. Tjaša Pureber, MK

**Ostali prisotni:**

1. mag. Marko Rusjan, državni sekretar, MK
2. Barbara Koželj Podlogar, v.d. generalne direktorice Direktorata za ustvarjalnost, MK
3. Nina Uršič, administrativna podpora, MK

**Opravičeno odsotni:**

1. Mojca Jan Zoran, MK
2. Peter Baroš, MK

**Predlagan dnevni red:**

1. Potrditev zapisnika 1. seje delovne skupine 20. januarja 2023
2. Kadrovska in plačna problematika v javnem sektorju
3. Frankfurtski knjižni sejem (seznanitev z načrti).
4. Razno

**Sklep 1: Člani delovne skupine potrjujejo dnevni red 2. seje Delovne skupine za trajni dialog z javnimi zavodi v kulturi.**

**Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.**

1. **Točka dnevnega reda: Potrditev zapisnika 1. seje delovne skupine 20. januarja 2023**

**Sklep 2: Člani delovne skupine potrjujejo zapisnik 1. seje delovne skupine z dne 20. januarja 2023.**

**Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.**

1. **Točka dnevnega reda: Frankfurtski knjižni sejem (seznanitev z načrti)**

Barbara Koželj Podlogar je delovni skupini predstavila načrte in priprave Slovenije na Frankfurtski knjižni sejem. Razložila je, da Ministrstvo za kulturo vodi medresorsko skupino. Glede spremljevalnega programa je povedala, da so javni zavodi pošiljali svoje predloge, a so sredstva zanj zelo omejena. Vseeno bo spremljevalni program raznolik in iz različnih kulturnih področji, upoštevano je bilo precej predlogov strokovne javnosti. Večina programa in sredstev pa se osredotoča na osrednji, knjižni program sejma. V programu obstajajo trije stebri, ki obravnavajo umetno inteligenco, bralno kulturo in trajnostni razvoj. Program bo v celoti znan po 15. juniju. Poteka tudi veliko aktivnosti za izboljševanje vidnosti Slovenije kot osrednje gostje sejma. V tem kontekstu bo potekala tudi predstavitev meseca slovenske kulture v juniju.

Blaž Peršin je izpostavil pretekle probleme z organizacijo gostovanja, predvsem v kontekstu zagotovitve primernih prostorov in izbora kvalitetnih projektov. Jure Novak je pripomnil, da imamo v spremljevalnem programu za zdaj samo razstave in koncerte, in da bi bilo dobro, da se le ta razširi tudi na uprizoritveni program. Barbara Koželj Podlogar je pojasnila, da je trenutno večina kapacitet že zasedenih, saj je potrebna rezervacija ključnih prizorišč vsaj tri leta pred sejmom. Poudarila je, da poskuša MK h projektu pristopiti izrazito medsektorsko.

Goran Milovanović meni, da se je oblikoval učni model, kako podobne projekte delati naprej. Predvsem se zdi, da bi bilo dobro oblikovati bazo umetniških projektov, ki bi jih Slovenija ob takšnih priložnostih lahko promovirala v tujini. Če bi to imeli, bi hitro nabrali vsebine za takšen program. Primer so Nemci, ki ponujajo svoje vsebine prek tovrstnega mehanizma. Zadev bi se morali sistematično lotili, dober primer je tudi Irska, ki vlaga v promocijo svoje umetnosti na tujem veliko sredstev.

Blaž Peršin se je strinjal, da pri kulturi ne smemo promovirati samo dediščine, ampak tudi ustvarjalnost, in da mora biti promocija kulturnega turizma sistematična. Pavla Jarc je pozvala, da se oblikuje bolj jasna strategija, kaj želimo doseči s kulturnim turizmom.

Tjaša Pureber je dejala, da pri internacionalizaciji kulture s strani MK trenutno ni strategije, ki bi omogočala kontinuirano reprezentacijo, gostovanje in mreženje v tujini. Zato bo nujno zgraditi podporno okolje, ki bo omogočilo sinergijske učinke na tem področju. To bo ena izmed nalog sprememb NPK.

**Sklep 3: Člani delovne skupine so se seznanili s potekom projekta Frankfurtskega sejma. Na seji 9. maja bodo obravnavali predlog smernic o spremembah Nacionalnega programa za kulturo tudi v luči internacionalizacije.**

**Sklep je bil soglasno potrjen z 8 glasovi ZA, 0 glasovi PROTI in 0 glasovi VZDRŽAN\_A.**

1. **Točka dnevnega reda: Kadrovska in plačna problematika v javnem sektorju**

Državni sekretar Marko Rusjan je predstavil dinamiko sprememb in pogajanj s sindikati. Pripravlja se sprememba sistema plač v javnem sektorju, kultura je po novem v stebru skupaj s šolstvom in znanostjo. Medresorska skupina pripravlja predloge plačnih razredov za posamezna delovna mesta.

Jure Novak je izpostavil težavo zaradi karierne dinamike, ki je povezana z zadnjim dvigom minimalne plače, saj postaja vse manj razlik med plačnimi razredi. Marko Rusjan je pojasnil, da bodo izhodišča pri načelu, da je prvi razred enak minimalni plači, nato pa se bo lestvica smiselno razpotegnila navzgor ob upoštevanju odprav anomalij.

Jure Novak in Natalija Polenec sta izpostavila težave s pridobivanjem kvalitetnega kadra v določenih poklicih, kjer so razredi umeščeni prenizko (predvsem tehnični), in bi veljalo razmisliti o njihovem posebnem statusu oziroma dodatkih. Še posebej gre za poklice, kjer je na trgu mogoče zaslužiti bistveno več kot v javnem sektorju (na primer finančniki oziroma računovodje, tehniki).

Jure Novak je odprl tudi vprašanje plačila mandatnih vodstvenih delavcev, ki nosijo veliko odgovornost, a so primerljivo slabše plačani, posledično pa se manjša in krči število kakovostnih menedžerjev v kulturi. Pavla Jarc je dodala, da podobno razmišlja tudi združenje kulturnih domov, kjer se soočajo s pomanjkanjem vodilnih kadrov zaradi prenizkih plačilnih razredov.

Marko Rusjan je odgovoril, da je ministrstvo seznanjeno z anomalijami, kjer imajo direktorji nižje plače od zaposlenih. Ključno je, da se dvignejo plače najslabše plačanim delavcem in nato uredijo primerna razmerja do drugih poklicev.

Jure Novak je naslovil vprašanja novih poklicev, ki niso uvrščeni v zdajšnji sistem, predvsem na področju uporabe sodobnih tehnologij. Delovnih mest, ki opredeljujejo digitalne procese, na seznamu praviloma ni, denimo upravljavca družbenih omrežji (ki ni enako stikom z javnostmi). Nimamo tudi digitalnega arhivarja, digitalnega oblikovalca in podobno.

Natalija Polenec je dodala, da na seznamu ni producenta v muzejih, poklic, ki je v tujini v sorodnih institucijah običajen.

Prisotni so opozorili še na nujnost prevetritve mehanizma nagrajevanja uspešnosti, ter upoštevanje specifičnih življenjskih slogov zaradi narave dela v kulturi (veliko nočnega dela itn.). Odprli so tudi vprašanje prehajanja iz in v javni sistem uslužbencev (denimo iz statusa samozaposlenega v kulturi) ter izziv konkurenčnih prepovedi dela v umetniških ansamblih. Pri slednjem je Jure Novak poudaril, da morajo institucije v času odsotnosti igralca, ki dela drugje, najti njegovo zamenjavo, praviloma samozaposlenega, nastane pa težava v sredstvih.

Natalija Polenec je izpostavila izziv nadomeščanja dolgotrajnih bolniških stanov. Velikokrat se namreč ne ve, koliko časa bo posameznik bolniško odsoten, zato tudi ne moreš najti ustrezne zamenjave (ne sme prihajati do veriženja pogodb).

Pavla Jarc je izpostavila težavo z iskanjem kadra, ki se spozna na finance v javnih zavodih. Rešitev vidi v izobraževanju računovodskega kadra za javne finance. Goran Milovanović je opisal kadrovsko podhranjenosti muzejev, ki se mora sistemsko rešiti.

Natalija Polenec je izpostavila problematiko outsourcinga v javnih zavodih, na primer čistilk in varnostnikov.

Goran Milovanović je omenil tudi pravilnik o plačah direktorjev v javnih zavodih. Pavla Jarc je menila, da so potrebne spremembe na področju nagrajevanja. Marko Rusjan je odgovoril, da se bo pravilnik odprl.

1. **Točka dnevnega reda: Razno**

Tjaša Pureber je opozorila, da se marca začenja serija regijskih posvetov o spremembah Nacionalnega programa za kulturo, na katere so vabljeni. Posredovala se bo časovnica, spremembe NPK-ja, cilje, metodologijo. Gradivo bo poslano pred naslednjo sejo.

V prvi fazi posvetovanj si želijo čim več predlogov in mnenj, čez poletje se bo pripravil nov dokument, nato sledi javna razprava.

Seja se je zaključila ob 11.48.

**Zapisala:** Nina Uršič, študentka, MK

**Podpis:**

Jure Novak,

predsednik Delovne skupine za trajni dialog z javnimi zavodi v kulturi

**Podpis:**

Tjaša Pureber,

v. d. generalne direktorice Direktorata za razvoj kulturnih politik, MK

**Priloga:**

* lista prisotnosti.

**Poslano (po e-pošti):**

* prisotnim